钦定古今图书集成/理学汇编/学行典/第205卷 > 陈贞肃
## 钦定古今图书集成/理学汇编/学行典/第205卷 > 陈贞肃

按《潜山县志》：“陈贞肃，字台育，审理邦符之三子也。幼
淳谨端方，色养二亲，事兄曲尽诚敬。父产不及中人，
不忍析居，惟长兄贞元主之。元没无嗣，事孀嫂尤谨。
次兄贞吉没，遗孤侄二人，年皆数岁，肃抚育之成人。
及侄欲析居，则以田之膏腴、仆婢之少壮者与之，自
取瘠田与老弱仆婢耳。足不数至城市，惟读书课子适志丘壑，乡里有忿争，辄取平于一言，盖笃行古处
之君子也。子衷赤，邑庠生。